Harald Torp

Vincent Harald Houge Torp (1890–1972) var en norsk pressemann og politiker (H). Han var sjefredaktør i Adresseavisen i Trondheim i partipressens storhetstid. Harald Torp klarte å omstille den kriserammede avisen til en ledende landsdelsavis med en moderne nyhetsjournalistikk. Torp var medlem av Høyres sentralstyre, medlem av Trondheim bystyre og formannskap, og stortingsrepresentant i to perioder: 1937–1945 og 1954–1957.

 Liv og virke 
Han vokste opp på Lillehammer, der faren, Jens Torp, var lege og pionér innen psykiatrien. Han var yngst av tolv søsken. Moren, Margrethe Geelmuyden Houge, døde to uker etter at han ble født.

Harald Torp tok artium i 1909 og studerte så statsøkonomi og ble cand.oecon. i 1912.

Han begynte i 1914 som journalist i Aftenposten i Oslo, der han i 1924 ble redaksjonssekretær i den politiske avdelingen. Han var også innom Morgenbladet som journalist, og Lillehammer Tilskuer som redaktør fra 1917 til 1919. Han var formann i Oslo Journalistklubb fra 1923 til 1924.

I 1927 ble han ansatt som sjefredaktør i Adresseavisen i Trondheim. Avisen hadde da falt tilbake i konkurransen, ikke minst mot Dagsposten og Nidaros, og satt igjen med et brutto opplagstall på 2 300. Han la opp til et bredere stofftilgang med vekt på nyhetsreportasjen. Ved å samarbeide med Nasjonalbladet, som så ble komprimert til én side i Adresseavisen, fikk Adresseavisen et fotfeste utenfor Trondheim i konkurranse med Nidaros.

Torp var også avisens administrerende direktør og styreformann, og han spilte derfor en egenmektig rolle. Han ble avsatt som redaktør av okkupasjonsmyndighetene i 1941, men kom tilbake ved frigjøringen i 1945. Midt i 1960-årene var opplagstallet oppe i 70 000. Han satt som redaktør og direktør frem til årsskiftet 1968/1969, da han var 78 år gammel. Året etter gikk han også av som styreformann.

Torp var formann i Den Konservative Presses Forening fra 1936 til 1950 og medlem av Høyres sentralstyre like lenge, styreformann i Høyres Pressebyrå fra 1954 til 1966 og styremedlem i Norsk Telegrambyrå fra 1951 til 1969.

 Folkevalgte eller offentlige verv 
Han var medlem av Trondheim bystyre og formannskap fra 1932 til 1937 og fra 1948 til 1959. Han var varaordfører i januar og februar 1935, da Harald Pedersen var ordfører. Torp var også formann i Trondheim Høyre fra 1931 til 1932.

Han var innvalgt på Stortinget i to omganger, først fra kjøpstedene i Sør-Trøndelag og Nord-Trøndelag fylker (Trondheim og Levanger), fra 1937 til 1945, senere fra Sør-Trøndelag fylke fra 1954 til 1957. I sin siste periode var han medlem av Stortingets utenriks- og konstitusjonskomité og delegat til FNs generalforsamling.

Han hadde også andre offentlige verv, som styreformann i Vinmonopolet i Trondheim, styreformann ved Østmarka psykiatriske sykehus og styremedlem ved Nordenfjeldske Kunstindustrimuseum.

 Referanser 

 Eksterne lenker 




Kategori:Stortingsrepresentanter fra Høyre
Kategori:Stortingsrepresentanter for Sør-Trøndelag
Kategori:Stortingsrepresentanter for Trondheim og Levanger
Kategori:Stortingsrepresentanter 1954–1957
Kategori:Stortingsrepresentanter 1937–1945
Kategori:Lokalpolitikere i Trondheim
Kategori:Høyre-politikere i Sør-Trøndelag
Kategori:Redaktører for Adresseavisen
Kategori:Journalister i Adresseavisen
Kategori:Journalister i Aftenposten
Kategori:Journalister i Morgenbladet
Kategori:Personer fra Lillehammer kommune
Kategori:Personer tilknyttet Vinmonopolet